Document ID: 32014R0775

KOMISSION TÄYTÄNTÖÖNPANOASETUS (EU) N:o 775/2014,
annettu 16 päivänä heinäkuuta 2014,
tiettyjen sellaisten tavaroiden kaupasta, joita voi käyttää kuolemanrangaistuksen täytäntöönpanoon, kidutukseen ja muuhun julmaan, epäinhimilliseen tai halventavaan kohteluun tai rankaisemiseen, annetun neuvoston asetuksen (EY) N:o 1236/2005 muuttamisesta
EUROOPAN KOMISSIO, joka
ottaa huomioon Euroopan unionin toiminnasta tehdyn sopimuksen,
ottaa huomioon tiettyjen sellaisten tavaroiden kaupasta, joita voi käyttää kuolemanrangaistuksen täytäntöönpanoon, kidutukseen ja muuhun julmaan, epäinhimilliseen tai halventavaan kohteluun tai rankaisemiseen, 27 päivänä kesäkuuta 2005 annetun neuvoston asetuksen (EY) N:o 1236/2005 (1) ja erityisesti sen 12 artiklan 2 kohdan yhdessä tiettyjen yhteiseen kauppapolitiikkaan liittyvien asetusten muuttamisesta tiettyjen toimenpiteiden hyväksymismenettelyjen osalta 15 päivänä tammikuuta 2014 annetun Euroopan parlamentin ja neuvoston asetuksen (EU) N:o 37/2014 (2) 3 artiklan kanssa,
sekä katsoo seuraavaa:
(1)
Asetuksella (EY) N:o 1236/2005 kielletään sellaisten tavaroiden vienti, joita ei käytännössä voi käyttää muuhun tarkoitukseen kuin kuolemanrangaistuksen täytäntöönpanoon, kidutukseen ja muuhun julmaan, epäinhimilliseen tai halventavaan kohteluun tai rankaisemiseen, ja valvotaan tiettyjen tähän tarkoitukseen mahdollisesti käytettävien tavaroiden vientiä. Asetuksessa kunnioitetaan perusoikeuksia ja noudatetaan Euroopan unionin perusoikeuskirjassa tunnustettuja periaatteita, erityisesti ihmisarvon kunnioittamisen ja suojelun, oikeuden elämään sekä kidutusta ja epäinhimillistä tai halventavaa kohtelua tai rankaisemista koskevan kiellon osalta.
(2)
Valvonnan ja kiellon soveltamisalaan kuuluvien tavaroiden luetteloita on tarkistettu asiantuntijaryhmää kuullen.
(3)
Tavanomaisten käsirautojen käyttö lainvalvonnassa kahlitsemisvälineinä on yleisesti hyväksyttyä, ja tällaiset käsiraudat ovat lainvalvontaviranomaisten tavallisia varusteita. Vankien kohtelun minimitasoa koskevissa Yhdistyneiden kansakuntien (YK) säännöissä kielletään ketjujen tai rautojen käyttö kahlitsemisvälineinä ja määrätään, että käsirautoja ja muita kahlitsemisvälineitä ei saa koskaan käyttää rangaistuksena. Muiden kahlitsemisvälineiden kuin ketjujen ja rautojen käyttö on sallittu ainoastaan tiettyihin tarkoituksiin, etenkin varotoimenpiteenä paon estämiseksi vankia siirrettäessä tai estämään vankia vahingoittamasta itseään tai muita.
(4)
Peukalo- ja sormirautojen ja kaulakahleiden käyttöä lainvalvonnassa ei hyväksytä eikä yleensä hyväksytä myöskään jalkakahleiden käyttöä. Hammastetut peukalo- ja sormiraudat, peukalo- ja sormiruuvit, tangolliset kahleet ja painolliset jalkakahleet aiheuttavat ominaisuuksiensa vuoksi todennäköisemmin huomattavaa kipua tai kärsimystä kuin muut peukalo- ja sormiraudat ja muut jalkakahleet.
(5)
Mekaanisten kahlitsemivälineiden yhteiskäyttö, esimerkiksi käsi- ja nilkkarautojen kytkeminen yhteen selän takana, aiheuttaa todennäköisemmin huomattavaa kipua tai kärsimystä. Tällaisiin kahlitsemistekniikoihin liittyy usein tukehtumisvaara, etenkin jos käytetään kaulakahletta.
(6)
Tämän vuoksi on kiellettävä peukalo- ja sormirautojen, peukalo- ja sormiruuvien, tangollisten kahleiden ja painollisten jalkakahleiden kauppa. Koska muiden kahleiden ja kahlitsemisrenkaiden, jotka eivät ole tavanomaisia käsirautoja, käyttö saattaa olla poikkeuksellisesti perusteltua, niiden vientiä olisi valvottava.
(7)
Myös yksittäisten kahlitsemisrenkaiden, kuten kaulakahleiden tai jalkakahleissa käytettävien renkaiden, vientiä on aiheellista valvoa.
(8)
Tavanomaisten käsirautojen määritelmällä olisi selvennettävä, minkälaisten käsirautojen vientiä ei valvota, määrittelemällä yksittäisten rannekkeiden koko.
(9)
Mekaanisten kahlitsemisvälineiden, kuten käsirautojen, käyttö vangin kahlitsemiseen kiinteään kiinnityskohtaan lattiassa, seinässä tai katossa ei ole hyväksytty kahlitsemistekniikka. Tämän vuoksi on kiellettävä sellaisten kahlitsemisrenkaiden kauppa, jotka on tarkoitettu tällä tavalla kiinnitettäviksi.
(10)
Kuten mekaanisten kahlitsemisvälineiden yhdistelmäkäyttö, monipisteiset kahlitsemisvälineet aiheuttavat todennäköisemmin huomattavaa kipua tai kärsimystä kuin esimerkiksi tavanomaiset käsiraudat. Kahletuolit, -pöydät ja -vuoteet rajoittavat vangin liikkumista paljon enemmän kuin esimerkiksi käsi- ja nilkkarautojen samanaikainen käyttö. Kidutuksen tai epäinhimillisen kohtelun riski kasvaa, kun tällaista kahlitsemistekniikkaa käytetään pitempiaikaisesti. Tämän vuoksi on kiellettävä kahletuolien, -pöytien ja -vuoteiden kauppa.
(11)
Kieltoa ei pitäisi soveltaa ainoastaan hihnoin tai vöin varustettuihin tuoleihin, pöytiin ja vuoteisiin, sillä niiden lyhytaikainen käyttö saattaa olla perusteltua tietyissä olosuhteissa, esimerkiksi kiihtyneessä tilassa olevien potilaiden estämiseksi vahingoittamasta itseään tai muita. Hihnojen, vöiden tai muiden kahlitsemisvälineiden käytöllä potilaisiin ei kuitenkaan ole mitään hoidollista tai lääketieteellistä perustetta.
(12)
Häkki- tai verkkovuoteet eivät ole asianmukaisia välineitä potilaiden tai vankien kahlitsemiseen. Tämän vuoksi häkki- ja verkkovuoteiden kauppa on kiellettävä.
(13)
Henkilöstön ja muiden henkilöiden suojaamiseksi sylkemiseltä vangeille puetaan toisinaan niin sanottu sylkyhuppu. Koska tällainen huppu peittää suun ja usein myös nenän, se aiheuttaa tukehtumisriskin. Jos sen kanssa käytetään kahlitsemisvälineitä, esimerkiksi käsirautoja, aiheutuu myös kaulavamman riski. Tämän vuoksi sylkyhuppujen vientiä olisi valvottava.
(14)
On yleisesti hyväksyttyä, että pamput ja patukat ovat lainvalvontaviranomaisten tavallisia varusteita ja että kilvet ovat tavallisia puolustusvarusteita. Piikkipamppujen kauppa on jo kiellettyä, sillä ne aiheuttavat todennäköisemmin huomattavaa kipua tai kärsimystä kuin tavalliset pamput. Samalla tavoin on kiellettävä piikein varustettujen kilpien kauppa.
(15)
Ruumiilliset rangaistukset, kuten ruoskinta, katsotaan kidutukseksi tai muuksi julmaksi, epäinhimilliseksi tai halventavaksi rangaistukseksi. Solmuruoskat ja muut ruoskat, joissa on useita siimoja tai naruja, on tarkoitettu ihmisten rankaisemiseen ruoskimalla eikä niille ole laillista käyttötarkoitusta. Ruoskiin, joissa on yksi nauloilla, piikeillä tai vastaavilla varustettu siima tai naru, liittyy huomattavan kivun tai kärsimyksen aiheuttamisen riski, eikä myöskään niille ole laillista käyttötarkoitusta. Sen vuoksi tällaisten ruoskien kauppa on kiellettävä. Ruoskilla, joissa on yksi paljas siima tai naru, on sekä laillisia että laittomia käyttötarkoituksia, eikä niiden kauppaa tulisi sen vuoksi kieltää.
(16)
Asetuksen (EY) N:o 1236/2005 liitteessä II olevaan 2.1 kohtaan ja liitteessä III olevaan 2.1 kohtaan kuuluvien sähköshokkiaseiden ja -laitteiden osalta on aiheellista poistaa 10 000 voltin jännitettä koskeva vaatimus, jotta voidaan estää kauppaa koskevan kiellon ja viennin valvonnan kiertäminen aseilla ja laitteilla, joilla voidaan antaa sähköisku mutta joiden tyhjäkäyntijännite on hieman alempi.
(17)
Viennin valvontaa on myös aiheellista laajentaa jo valvottavien kannettavien aseiden lisäksi kiinteisiin tai koottaviin sähköshokkiaseisiin, jotka kattavat laajan alueen ja joiden kohteena voi olla useita henkilöitä. Tällaisia aseita kuvataan usein ei-tappaviksi aseiksi, mutta niihin liittyy vähintään yhtä suuri riski huomattavan kivun tai kärsimyksen aiheuttamisesta kuin kannettaviin sähköshokkiaseisiin.
(18)
Sellaisten kannettavien aseiden tai laitteiden osalta, joilla levitetään lamaannuttavia kemiallisia aineita, viennin valvontaa on aiheellista laajentaa aseisiin ja laitteisiin, joilla levitetään ärsyttäviä kemiallisia aineita, joita voidaan pitää mellakantorjunta-aineina.
(19)
Koska ärsyttävien kemiallisten aineiden levitykseen tarkoitettuja kiinteitä laitteita markkinoidaan sisäkäyttöön ja tällaisten aineiden käyttöön sisätiloissa liittyy riski huomattavan kivun tai kärsimyksen aiheuttamisesta, toisin kuin tavanomaisessa ulkokäytössä, tällaisten laitteiden vientiä olisi valvottava.
(20)
Myös sellaisten kiinteiden tai koottavien laitteiden vientiä olisi valvottava, jotka on tarkoitettu lamaannuttavien tai ärsyttävien aineiden levitykseen laajalle alueelle, jos kyseisten laitteiden vientiä ei jo valvota neuvoston yhteisen kannan 2008/944/YUTP (3) mukaisesti. Tällaisia laitteita kuvataan usein ei-tappaviksi laitteiksi, mutta niihin liittyy vähintään yhtä suuri riski huomattavan kivun tai kärsimyksen aiheuttamisesta kuin kannettaviin aseisiin ja laitteisiin. Vaikka vesi ei ole lamaannuttava tai ärsyttävä kemiallinen aine, vesitykkejä voidaan käyttää tällaisten aineiden levitykseen nestemäisessä muodossa, joten niiden vientiä olisi valvottava.
(21)
Oleoresin capsicumia (OC) ja pelargonihappovanillyyliamidia (PAVA) koskevaa viennin valvontaa olisi täydennettävä valvomalla tiettyjen sellaisten, näitä aineita sisältävien seosten vientiä, joita voidaan käyttää sellaisenaan lamaannuttavana tai ärsyttävänä aineena tai tällaisten aineiden valmistuksessa. On aiheellista selventää, että viittausten lamaannuttaviin tai ärsyttäviin kemiallisiin aineisiin katsotaan soveltuvissa tapauksissa sisältävän oleoresin capsicumin ja sitä sisältävät seokset.
(22)
Yhdistetystä nimikkeistöstä peräisin oleva OC:n koodi olisi korvattava toisella koodilla, ja asetuksen (EY) N:o 1236/2005 liitteissä II ja III oleviin tavaraluetteloihin olisi lisättävä tiettyjä koodeja.
(23)
Tässä asetuksessa säädetyt toimenpiteet ovat yhteistä vientimenettelyä käsittelevän komitean lausunnon mukaiset,
ON HYVÄKSYNYT TÄMÄN ASETUKSEN:
1 artikla
Muutetaan asetus (EY) N:o 1236/2005 seuraavasti:
1)
Korvataan liite II tämän asetuksen liitteen I tekstillä.
2)
Korvataan liite III tämän asetuksen liitteen II tekstillä.
2 artikla
Tämä asetus tulee voimaan kolmantena päivänä sen jälkeen, kun se on julkaistu Euroopan unionin virallisessa lehdessä.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 16 päivänä heinäkuuta 2014.

Labels: 11
5
10
3
12